《七夕观织女诗》
魏晋·王鉴

牵牛悲殊馆，织女悼离家。一稔期一宵，此期良可嘉。

赫奕玄门期，飞阁郁嵯峨。隐隐驱千乘，阗阗越星河。

六龙奋瑶辔，文螭负琼车。火丹秉瑰烛，素女执琼华。

绛旗若吐电，朱盖如振霞。云韶何嘈嗷，灵鼓鸣相和。

停轩纡高盻，眷予在岌峨。泽因芳露沾，恩附兰风加。

明发相从游，翩翩鸾鷟罗。同游不同观，念子忧怨多。

敬因三祝末，以尔属皇娥。

作者简介：东晋临淮堂邑人，字茂高。王浚子。少以文笔著称。初为琅邪王司马睿侍郎。杜韬起事，上疏主张出兵镇压。入东晋，拜驸马都尉，出补永兴令。大将军王敦请为记室参军，未就而卒，时年四十一。